Hei, denne artikkelen er over ett år gammel og kan inneholde utdatert informasjon

(Dagbladet): Det er ikke snakk om noen billig bommert for det franske togselskapet, som nettopp hadde punget ut 15 milliarder Euro (122 milliarder kroner) for de splitter nye togene.

Feilen har til nå kostet SNCF (Société Nationale des Chemins de fer Français) over 50 millioner Euro, og tallet vil trolig fortsette å stige, ifølge BBC.

De må justere hele 1000 stasjonsplattformer.

Det hele skal skyldes at jernbaneselskapet RFF oppga feil mål til selskapet. De skal ha målt franske plattformer som var bygget for mindre enn 30 år siden, men glemte en liten detalj:

Mange av frankrikes 1200 regionale togplattformer ble bygget for mer enn 50 år siden, og den gang var togene tynnere.

- Det betyr at plattformene er litt for nære skinnene til at togene får plass. Vi oppdaget problemet litt seint, og tar på oss skylda for det, sier Christophe Piednoel i RFF, ifølge Reuters.

Transportminister Frederic Cuvillier skylder på et «absurd togsystem».

- Når du skiller togselskapet (SNCF) fra jernbaneselskapet (RFF) er dette hva som skjer, sier han.

Justeringsarbeidet er påbegynt, og det er dermed forventet at de dyre, nye togene til slutt skal kunne suse gjennom uten å bli sittende fast på perrongen.